Den gylne porten (Kyiv)

Den gylne porten (ukrainsk: Золоті ворота – Zoloti vorota) er en av portene i den gamle bymuren i Kyiv i Ukraina. Den har gitt navn til flere ting i nabolaget, blant annet et teater og en metrostasjon. Porten ble bygget midt i det ellevte århundre, i regjeringstiden til Jaroslav den vise. Den skal visstnok ha hatt den gylne porten i Konstantinopel som forbilde. I 1240 ble porten delvis ødelagt av Batu Khan under mongolenes invasjon av Russland. Siden forfalt porten gradvis, selv om den var i bruk frem til 1700-tallet. I 1832 ble porten utgravd av arkeologen Kindrat Lokhvytskyj, og strukturen ble forsterket med et rammeverk av metall. På 1970-tallet ble det bygget en tilhørende paviljong og et museum som omhandler porten og det gamle Kyivriket. I forbindelse med 1500-årsjubileet til Kyiv i 1982 gjennomførte sovjetmyndighetene en fullstendig rekonstruksjon av porten, til tross for at det ikke eksisterte noe klart belegg for hvordan porten kan ha sett ut, noe som medførte betydelige kontroverser blant historikere. Referanser